
1. Úvod

Úrad pre normalizáciu, metrológiu a skúšobníctvo Slovenskej republiky (ďalej len „ÚNMS SR“ alebo „úrad“) vypracoval Protikorupčný program ÚNMS SR (ďalej len „PKP ÚNMS SR“) v súlade s uznesením vlády Slovenskej republiky č. 585 z 12. decembra 2018 k Návrhu protikorupčnej politiky Slovenskej republiky na roky 2019 – 2023 (ďalej len „uznesenie vlády SR č. 585/2018“), ktorým bola schválená Protikorupčná politika Slovenskej republiky na roky 2019 – 2023 (ďalej len „Protikorupčná politika SR“). Uznesením č. 31 z 21. januára 2026 
k návrhu Národnej protikorupčnej stratégie Slovenskej republiky na roky 2026 – 2029 (ďalej len „uznesenie vlády SR č. 31/2026“) schválila vláda SR Národnú protikorupčnú stratégiu Slovenskej republiky na roky 2026 – 2029, pričom týmto uznesením vlády SR bola zároveň zrušená úloha B.4. uznesenia vlády SR č. 585/2018, ktorou bolo členom vlády a predsedom ostatných ústredných orgánov štátnej správy uložená povinnosť vyhodnocovať plnenie úloh vyplývajúcich z rezortného protikorupčného programu a aktualizovať tento program. Uznesením vlády SR č. 31/2026 sa však v plnení úloh vyplývajúcich z uznesenia vlády SR 
č. 585/2018 kontinuálne pokračuje, pričom predsedovia ostatných ústredných orgánov štátnej správy majú naďalej povinnosť prijať na základe posúdenia a vyhodnotenia korupčných rizík rezortný protikorupčný program, v ktorom budú uvedené konkrétne protikorupčné systémové opatrenia a zverejniť ho na svojom webovom sídle, ako aj povinnosť vyhodnocovať plnenie úloh vyplývajúcich z rezortného protikorupčného programu a aktualizovať tento program.
PKP ÚNMS SR bol schválený v mesiaci august 2019 a naposledy aktualizovaný v mesiaci jún 2025. PKP ÚNMS SR je zverejnený na webovom sídle úradu.

PKP ÚNMS SR nadväzuje na schválenú Protikorupčnú politiku SR a pri jeho vypracovaní 
sa zohľadnili požiadavky STN ISO 37001: 2026
 (ďalej len „norma“), ako aj poznatky získané v súvislosti s implementovaním systému manažérstva proti korupcii (ďalej len „SMPK“) v ÚNMS SR v rámci národného projektu Zavádzanie a podpora manažérstva kvality v organizáciách verejnej správy. Aktuálne je implementovaný SMPK súčasťou integrovaného systému manažérstva (ďalej len „ISM“) spoločne so zavedeným systémom manažérstva kvality (ďalej len „SMK“).
V rámci procesu integrácie SMK a SMPK úrad prijal Politiku ISM, ktorá je určená pre jeho zamestnancov, zmluvných partnerov, ako aj pre rezortné a spolupracujúce organizácie a ďalšie zainteresované strany, pričom je zverejnená na intranete úradu, v priestoroch úradu a na webovom sídle úradu.
 Jej účelom je vymedzenie hlavných zásad úradu v oblasti kvality, predchádzania a boja proti korupcii a zároveň vyjadruje záväzok úradu poskytovať produkty a služby najvyššej kvality, ako aj postoj úradu k protikorupčnej prevencii a boju 
proti korupcii a záväzok nulovej tolerancie voči korupcii.
2. Proces riadenia korupčných rizík
Riadenie korupčných rizík je základnou súčasťou činnosti úradu a vzťahuje sa na všetky 
jeho procesy. Patrí do pôsobnosti vedúcich zamestnancov úradu a zamestnancov 
na všetkých stupňoch riadenia, ktorí identifikujú existujúce korupčné riziká, monitorujú ich 
a hodnotia stupeň ich významnosti. Výsledkom procesu je vyhotovenie aktuálneho integrovaného registra rizík a príležitostí (ďalej len „register rizík“) vrátane korupčných rizík. Register rizík sa pravidelne, minimálne jedenkrát ročne, prehodnocuje s cieľom o. i. aktualizovať postupy na eliminovanie korupčných rizík, prípadne identifikovať nové korupčné riziká.

Proces riadenia korupčných rizík na úrade je upravený v rámci interného riadiaceho aktu ÚNMS SR č. 05/2025 Rozhodnutie predsedu o riadení rizík a príležitostí. Schválený register rizík na rok 2026 je dostupný pre všetkých zamestnancov úradu.

Každý organizačný útvar zároveň jedenkrát ročne vyhodnocuje riziká za predchádzajúci rok, pričom z vykonaného vyhodnotenia za rok 2025 vyplýva, že sa v uvedenom roku v prípade žiadneho z identifikovaných korupčných rizík nevyskytla nepriaznivá udalosť identifikovaná v opise rizika, t. j. ani v jednom prípade nenastalo niektoré z identifikovaných korupčných rizík.
3. Vyhodnotenie plnenia protikorupčných opatrení
Oblasť č. 1: Možné korupčné správanie zamestnancov. 

Opis korupčných rizík v uvedenej oblasti: Korupčné správanie zamestnancov vznikajúce pri plnení ich povinností (napr. ovplyvňovanie priebehu a výsledkov správnych konaní, ovplyvňovanie priebehu konaní pri ukladaní pokút)
	Protikorupčné opatrenie č. 1.1
	Eliminovanie možného korupčného správania zamestnancov ÚNMS SR.

	Cieľ protikorupčného opatrenia 
	Zmenšovanie priestoru pre korupčné správanie zamestnancov pri plnení služobných, resp. pracovných povinností.

	Aktivita na dosiahnutie opatrenia
	Udržiavanie a zlepšovanie SMPK v ÚNMS SR 
podľa požiadaviek normy.

	Zodpovednosť za vykonanie opatrenia
	Predseda, podpredseda, generálny tajomník služobného úradu, riaditelia odborov, vedúci oddelení a protikorupčný manažér.

	Merateľný ukazovateľ úspechu vzhľadom na cieľ
	Správa z externého auditu o úspešnom preverení ISM (vrátane SMPK) v ÚNMS SR – bez závažnej nezhody.

	Obdobie vykonávania opatrenia
	Priebežná realizácia s vyhodnotením jedenkrát ročne 
v rámci preskúmania stavu SMPK vrcholovým manažmentom ÚNMS SR. 

	Opis rizík vyplývajúcich z nevykonania opatrenia
	Možné zväčšenie priestoru na korupciu.

	Návrh nápravného opatrenia
	Odstránenie nezhôd v stanovenom termíne.


Plnenie Protikorupčného opatrenia č. 1.1:

V dňoch 20. a 21. mája 2026 úrad úspešne absolvoval recertifikačný audit, realizovaný certifikačným orgánom CERTICOM s. r. o., ktorého výsledkom bolo získanie certifikátu SMK podľa STN EN ISO 9001: 2016, ako aj certifikátu systému manažérstva proti korupcii 
podľa STN ISO 37001: 2026. Úrad tak zároveň preukázal súlad implementovaného SMPK v úrade s požiadavkami revidovaného vydania ISO 37001 z roku 2025.
Vzhľadom na uvedené tak možno konštatovať splnenie stanoveného protikorupčného opatrenia.
	Protikorupčné opatrenie č. 1.2
	Zvyšovanie protikorupčného povedomia a aktivizovanie protikorupčného správania zamestnancov ÚNMS SR.

	Cieľ protikorupčného opatrenia 
	Dodržiavanie protikorupčných pravidiel a etickej kultúry v ÚNMS SR a zvýšenie jeho kreditu v očiach verejnosti.

	Aktivita na dosiahnutie cieľa
	Vykonávanie protikorupčného vzdelávania s dôrazom 
na problematiku oznamovania protispoločenskej činnosti.

	Zodpovednosť za vykonanie opatrenia
	Osobný úrad, vnútorný kontrolór a protikorupčný manažér.

	Merateľný ukazovateľ úspechu vzhľadom na cieľ
	100 % preškolených zamestnancov, 100 % vyškolenie novoprijatých zamestnancov ÚNMS SR.

	Obdobie vykonávania opatrenia
	Priebežná realizácia s vyhodnotením jedenkrát ročne.

	Opis rizík vyplývajúcich z nevykonania opatrenia
	Korupčné správanie zamestnancov.

	Návrh nápravného opatrenia
	Vyvodenie osobnej zodpovednosti a vykonanie primeraných disciplinárnych opatrení v prípade porušenia protikorupčných pravidiel.


Plnenie Protikorupčného opatrenia č. 1.2:

Všetci zamestnanci úradu vrátane novoprijatých zamestnancov sú povinne vzdelávaní 
v súvislosti s dodržiavaním protikorupčných predpisov a pravidiel v úrade vrátane zásad protikorupčnej politiky úradu ako súčasti Politiky ISM, pričom odborné vzdelávanie zamestnancov úradu zabezpečuje protikorupčný manažér v súčinnosti s osobným úradom a osobou zodpovednou za oznamovanie protispoločenskej činnosti. Každý zamestnanec úradu je pritom povinný absolvovať odborné vzdelávanie najmenej raz ročne.
V mesiacoch apríl a máj 2026 prebiehalo na úrade povinné vzdelávanie všetkých zamestnancov v súlade s požiadavkami normy, pričom protikorupčné vzdelávanie sa realizovalo spoločne so školením zamestnancov v oblasti oznamovania protispoločenskej činnosti podľa uznesenia vlády SR č. 483 z 27. septembra 2023 k Akčnému plánu Iniciatívy pre otvorené vládnutie na roky 2024 - 2026, a to v spolupráci s vnútorným kontrolórom ako zodpovednou osobou pre oblasť protispoločenskej činnosti.

Súčasne sa v úrade zrealizovalo 100 % vyškolenie novoprijatých zamestnancov úradu. Potvrdenia o absolvovaní protikorupčného vzdelávania zamestnancami úradu uchováva protikorupčný manažér.
Oblasť č. 2: Výber vopred dohodnutého dodávateľa zákazky za „odmenu“ v procese verejného obstarávania. 

Opis korupčného rizika v uvedenej oblasti: Ohrozenie kvality dodávaných produktov 
a služieb a možné finančné straty.
	Protikorupčné opatrenie č. 2
	Udržiavanie plne transparentného a nediskriminačného procesu verejného obstarávania 

	Cieľ protikorupčného opatrenia 
	Eliminovanie potenciálneho korupčného správania v procese verejného obstarávania a zachovávanie transparentnosti a nediskriminácie pri výberových konaniach.

	Aktivita na dosiahnutie opatrenia
	Aplikovanie náležitého posúdenia dôveryhodnosti 
podľa čl. 8.2 normy pri všetkých zadávaných zákazkách.

	Zodpovednosť za vykonanie opatrenia
	Predseda, podpredseda, generálny tajomník služobného úradu, riaditelia odborov, vedúci oddelení a protikorupčný manažér.

	Merateľný ukazovateľ úspechu vzhľadom na cieľ
	100 % posúdených zmluvných partnerov.

	Obdobie vykonávania opatrenia
	Priebežná realizácia s vyhodnotením jedenkrát ročne.

	Opis rizík vyplývajúcich z nevykonania opatrenia
	Uzatvorenie zmluvného vzťahu s nedôveryhodným partnerom s možným korupčným pozadím.

	Návrh nápravného opatrenia
	Vykonanie interného auditu ISM (SMPK) zameraného na pravidlá náležitého posudzovania dôveryhodnosti.


Plnenie Protikorupčného opatrenia č. 2:

Postup pri vykonávaní náležitého posúdenia dôveryhodnosti v prípade partnerov vecného vzťahu bol v roku 2025 upravený v rámci IRA ÚNMS SR č. 15/2019 Smernica o verejnom obstarávaní, resp. s účinnosťou od 10. júla 2025 v IRA ÚNMS SR č. 10/2025 Smernica 
o obstarávaní, pričom potvrdenia o vykonaní náležitého posúdenia dôveryhodnosti sú súčasťou spisu ku konkrétnemu verejnému obstarávaniu.
Náležité posudzovanie dôveryhodnosti vo vzťahu k partnerom vecného vzťahu sa vykonáva v prípadoch všetkých zadávaných zákaziek, s výnimkou zákaziek s využitím elektronického trhoviska.
Posudzovanie dôveryhodnosti v prípade partnerov vecného vzťahu je preverované v rámci interných, ako aj externých auditov ISM, pričom v roku 2025 nebola v súvislosti s plnením požiadaviek normy identifikovaná žiadna nezhoda ISM (SMPK).
Zároveň však uvádzame, že v prípade všetkých zmlúv, ktoré boli výsledkom zrealizovaného verejného obstarávania, boli súčasťou zmlúv uzatvorených s úspešnými uchádzačmi osobitné protikorupčné ustanovenia vrátane protikorupčnej doložky.
4. Záver

Táto Hodnotiaca správa o plnení PKP ÚNMS SR bola vypracovaná v súlade s úlohou 
B.5. uznesenia vlády SR č. 31/2026. Podkladom pre jej vypracovanie boli vykonané opatrenia a údaje za tento i predchádzajúci kalendárny rok, priebežne zhromažďované 
na úrovni jednotlivých organizačných útvarov úradu. Na základe vyhodnotenia získaných údajov možno konštatovať, že úrad priebežne plní opatrenia stanovené v PKP ÚNMS SR a napĺňa tak priority a ciele uvedené v PKP ÚNMS SR.

� https://www.normoff.gov.sk/stranka/725/uznesenie-vlady-sr-c-585-2018/


� STN ISO 37001: 2026. Systémy manažérstva proti korupcii. Požiadavky s usmernením na používanie.


� https://www.unms.sk/stranka/381/zavedene-systemy/





